古金章
作者：韋驤
朝代：宋

paragraphs: 黄金鑄印龜爲紐，埋沒郊原已綿久。
春泥深處襯耕蹄，臘雪銷時經獵走。
臘去春來幾百年，年年寂寞無收夤緣。
不知何代何王賜，於此奚爲獨墜捐。
由來至寶寧長棄，一旦光輝難自秘。
牧兒蕘子兩窺觀，不識彫章祇知利。
里胥白官官爲收，歘從下邑歸之州。
發囊啟襲生精彩，十目爭視寒星流。
粲然五字分明在，蒼龍副将軍所佩。
将軍安在惟空名，方寸堅剛終不潰。
物否而通理所宜，在人誰謂殊於斯。
請看金印雜瓦礫，未逢採拾毋輕嗤。